# Mbappe, Deschamps kukaa kikao

## Muktasari:

**Staa huyo wa Real Madrid, ambaye amekuwa sehemu muhimu ya timu ya Deschamps iliyoshinda Kombe la Dunia mwaka 2018, hakuwepo katika timu iliyoitwa Oktoba na Novemba.**

**PARIS, UFARANSA**: BAADA ya minon’gono ya muda mrefu, Kocha wa timu ya taifa ya Ufaransa, Didier Deschamps anatarajiwa kumwita Kylian Mbappe na kujadili mustakabali wake kama nahodha wa Ufaransa, baada ya mshambuliaji huyo kuachwa kwenye kikosi hicho hivi karibuni.

Staa huyo wa Real Madrid, ambaye amekuwa sehemu muhimu ya timu ya Deschamps iliyoshinda Kombe la Dunia mwaka 2018, hakuwepo katika timu iliyoitwa Oktoba na Novemba.

Mwanzoni, alikuwa hayupo sawa kimwili na aliomba kutoitwa ili ajiweke fiti na hivi karibuni Deschamps aliamua kumwacha na kueleza hakuwa na namna zaidi ya kumwacha ingawa staa huyo alikuwa tayari kuitwa.

Sasa, ripoti zinadai Deschamps ana mpango ya kuzungumza na nyota huyo kujadili mustakabali wake kama nahodha wa Ufaransa.

Kukosekana kwa Mbappe katika mapumziko haya mawili ya kimataifa, wachezaji watatu wa Ufaransa, N’Golo Kante, Aurelien Tchouameni, na Ibrahimi Konate wamekuwa wakibadilishana jukumu la kuwa manahodha,

Vyombo vya habari vya Ufaransa vinadai wafanyakazi wa timu hiyo waliguswa sana na sifa za uongozi alizoonyesha mlinzi wa Liverpool, Ibrahim Konate.

Mchezaji huyo mwenye umri wa miaka 25 alivaa kitambaa cha unahodha Jumapili wakati Les Bleus waliposhinda 3-1 dhidi ya Italia katika michuano ya Uefa Nations League.

Mapema mwezi huu, akizungumza baada ya kutangaza kikosi chake, Deschamps alisema: “Nilikuwa na mazungumzo kadhaa na Mbappe na nilichukua uamuzi wa kumwacha nje. Ninachoweza kusema ni mambo haya mawili: Moja, Kylian alitaka kuja. Na pili, hakuna matatizo ya nje nafikiri ni bora zaidi kwake kutokuwepo.

Hata hivyo, taarifa iliyotolewa na Daily Mail iinaeleza watu wa karibu na Mbappe wanadai kuna jambo halipo sawa baina ya kocha na staa huyo.